
Beszédszint-váltakozás a koreai es japán nyelvben - javaslat egy egységes elméleti keretre

A hagyományos nyelvtanok a koreai és japán beszédszinteket az udvariassági rendszer megjelenítőiként tartják számon, elsősorban a beszélő és a hallgató viszonyát figyelembe véve. Az újabb beszéd-elemzések azonban azt bizonyítják, hogy a beszédszintek korántsem csak ilyen viszonyokat kódolnak, hanem mivel a beszédszint-váltakozás igen gyakori, feltételezhetően más faktorok is közrejátszanak (pl. az érzelemkifejezés). A beszédszint-váltakozásra mindkét nyelvben több részproblémára fókuszáló elmélet született, átfogó keret azonban még nincs. Dolgozatomban felvázolok egy lehetséges elméleti keretet, mely egységesíti a részelméleteket, mindezt a nyelvfilozófiából kölcsönzött karakter eszközével teszem. A karaktert David Kaplan az indexikus elemek és demonstratívumok szemantikájának megragadására alkalmazta; ez mint egy függvény, bármely kontextusra megadja a deiktikus kifejezések tartalmát. A karakter később a metafora leírásának is hatékony eszközévé lett: Stern elméletében a metaforikus karakter a metafora jelentését formalizálja. Az ő ötletük nyomán én a beszédszintekhez rendelek metaforikus karaktert, mely az előbbiekhez hasonlóan megadja azok konvencionális pragmatikai jelentését, ugyanakkor számot ad arról is, hogy mely kontextusban milyen tartalommal rendelkeznek. Elméletemet a beszédszintek váltakozó használatának szociolingvisztikai vonatkozásaival támasztom alá.



